b'\n_START_ARTICLE_\nManfred Meurer\n_START_SECTION_\n\xc5\xbdivljenjepis\n_START_PARAGRAPH_\nManfred Meurer se je Luftwaffe pridru\xc5\xbeil leta 1938, sprva kot pripadnik protiletalske artilerije. Leta 1939 je za\xc4\x8del s \xc5\xa1olanjem za voja\xc5\xa1kega pilota, leta 1940 pa je bil poslan v Zerst\xc3\xb6rer Schule, kjer se je \xc5\xa1olal na te\xc5\xbekih dvomotornih lovcih Messerschmitt Bf 110. Pozimi 1941 je bil dodeljen 9./NJG 1 kot pilot no\xc4\x8dnega lovskega letala s \xc4\x8dinom poro\xc4\x8dnika. Svojo prvo zra\xc4\x8dno zmago je dosegel na svoji prvi bojni nalogi, v no\xc4\x8di s 26. na 27. marec 1942._NEWLINE_Do konca leta 1942 je postal letalski as z osmimi potrjenimi sestreljenimi letali. 1. januarja 1943 je postal Staffelkapit\xc3\xa4n 3./NJG 1. V no\xc4\x8di s 14. na 15. februar je sestrelil tri bombnike RAF, v no\xc4\x8di z 12. na 13. marec pa \xc5\xa1e \xc5\xa1tiri in tako povi\xc5\xa1al skupno \xc5\xa1tevilo sestreljenih letal na 23. Za zasluge je bil 16. aprila 1943 odlikovan z Vite\xc5\xa1kim kri\xc5\xbeem. V maju je dosegel novih 14 zmag, od tega dvakrat po tri in enkrat po \xc5\xa1tiri bombnike v eni no\xc4\x8di. V no\xc4\x8di s 27. na 28. julij je dosegel svojo petdeseto zmago, DeHaviland Mosquito britanskega RAF. 2. avgusta 1943 je bil odlikovan s hrastovimi listi k vite\xc5\xa1kemu kri\xc5\xbeu (Nr 264)._NEWLINE_5. avgusta 1943, je s \xc4\x8dinom stotnika postal Gruppenkommandeur II./NJG 5. S to enoto je dosegel \xc5\xa1est novih zmag, 28. septembra 1943 pa je bil preme\xc5\xa1\xc4\x8den v I./NJG 1, kjer je prevzel poveljstvo kot Gruppenkommandeur. na tem mestu je zamenjal stotnika Hansa-Dieterja Franka, ki je izginil na bojni nalogi tiste no\xc4\x8di. I./NJG 1 je bila opremljena z najsodobnej\xc5\xa1imi nem\xc5\xa1kimi no\xc4\x8dnimi lovci Heinkel He 219, Meurer pa je s tem letalom dosegel pet zmag. V no\xc4\x8di z 12. na 13 december 1943 je v takem letalu dosegel svojo \xc5\xa1estdeseto zra\xc4\x8dno zmago, ko je sestrelil britanskega Mosquita. Svoji 61. in 62. zmago je dosegel v no\xc4\x8di s 16. na 17. december, v no\xc4\x8di z 21. na 22 januar 1944 pa je s svojim no\xc4\x8dnim lovcem He 219 A-0 (W.Nr. 190070) \xe2\x80\x9cG9+BB\xe2\x80\x9d tr\xc4\x8dil v britanski te\xc5\xbeki bombnik Avro Lancaster, ki ga je posku\xc5\xa1al sestreliti nad Berlinom. V tr\xc4\x8denju sta obe letali strmoglavili, ob tem pa so umrli vsi \xc4\x8dlani posadke v bombniku in oba \xc4\x8dlana posadke v no\xc4\x8dnem lovcu._NEWLINE_Manfred Meurer je na 130 bojnih nalogah dosegel 65 zra\xc4\x8dnih zmag, med katerimi je bilo kar 40 te\xc5\xbekih \xc5\xa1tirimotornih bombnikov in dva Mosquita. Vse zmage je dosegel pono\xc4\x8di.'